Jabuli 106
Ber pa Lubaŋa bot jone
1-Wupak Rwot!
Wumi pwoc bot Rwot, pien en ber;
Mar mere ma pe lokke bedo nakanaka!
2Aŋa ma twero tito pi tic madito matek ma Rwot otiyo,
dok aŋa ma twero pako en muromo maber?
3Jo ma ŋolo kop atir tye ki yomcwiny,
jo ma tiyo gin ma tye atir kare ducu!
4Ai Rwot, po pira ka inyuto kicani bot lwakki;
konya, bene, ka ibilarogi;
5wek anen kit ma joni ma iyero gibibedo kwede maber,
ci anywak bedo ki yomcwiny kacel ki rokki,
wek awakke kacel ki joni ma gin aye gipinnyi.
6Wan kacel ki kwarowa ducu watyeko timo bal;
wan watyeko timo roc, watimo gin maraco adada.
7-Kwarowa pe gutamo pi tic meri me aura ma yam itiyo botgi,
i kare ma gitye i Ejipt:
pe gupo i kom bup me mar meri ma pe lokke,
ento gujemo woko i kom En Mamalo Twal i dog Nam Makwar.
8Ento en pud olarogi aye pi nyiŋe,
wek emi twerone madit oŋene.
9-Ojuko Nam Makwar, ci nam otwo wokot
otelo wigi i dye nam matut
calo gitye ka wot i dye tim mutwo.
10Olarogi ki i ciŋ lukworgi,
olarogi ki i twero pa lumerokgi.
11Pii omwonyo lumerokgi woko liweŋ;
ŋat mo acel i kingi pe odoŋ.
12-Lacen lwak guye lokke;
guwero wer bene me pake.
13Ento wigi owil woko oyotoyot i kom tic ma en otiyo,
gubedo ka tic ma pe doŋ gukuro ryeko ma a ki bote.
14-Cwinygi opukke pi camo riŋo i dye tim,
gutemo i Lubaŋa i tim aroo.
15En omiyogi gin ma gupenye pire,
ento ocwalo kit two marac ma balo kom dano i komgi.
16-I kare ma nyeko omakogi i kom Moses,
ki i kom Aron ma en ŋat maleŋ ma Rwot oyero,
17ci lobo obar omwonyo Datan woko,
ka oumo lwak pa Abiram woko bene.
18Mac oturo ki lyel i wi lwakgi;
ci leb mac ma lyel-l i owaŋo jo maraco woko ducu.
19-Gucweyo cal-latin twon i Koreb,
ci gubedo ka woro cal jabu ma guliyo-ni.
20Guloko deyo pa Lubaŋa woko,
guwilo ki deyo pa cal twon dyaŋ ma camo lum.
21Wigi owil woko i kom Lubaŋa Lalargi,
ma yam otiyo gin me aura madito i lobo Ejipt;
22pe gupo pi gin me aura ma en otiyo i lobo pa Kam,
ki gin maraco ma kelo lworo ma en otiyo i dog Nam Makwar.
23Mumiyo en owacci onoŋo ebetyekogi woko,
ka nene pe Moses, ma en aye dano ma eyero,
ocuŋ i nyime, i kin en ki lwakke,
ci oloko akemone woko omiyo pe otyekogi.
24-Gucayo lobo maber ma yomo cwiny dano-ni woko,
ma pe gubedo ki niye wacel i kom gin ma Lubaŋa ociko.
25Gubedo i kemagi kun giŋur aŋura,
dok pe guwinyo lok ma Rwot owaco botgi.
26Omiyo en otiŋo ciŋe malo okwoŋo kwoŋ botgi ni,
ebimiyo gito i dye tim,
27-dok ebikeyogi woko i kin rok mapatpat,
kun eketogi woko atata i lobo mapol.
28-Cutcut guribbe ki rok mukene ka, woro jok Baal i Peor,
dok gucamo gitum ma gityero pi jo muto;
29gumiyo kiniga omako Rwot pi gin ma gutimo,
ki two gemo marac bene opoto i komgi.
30Finekaci oa malo, omine pi tyeko lokke,
ci two gemo otuggi gik woko cut.
31Gibedo ka po pi lok man ni en dano ma kite atir,
gibipo iye bene matwal pi kare pa yalwak ducu.
32-Gumiyo kiniga omako Rwot i ŋet pii me Meriba
pi meno omiyo Moses oneno can malit pigi.
33Gumiyo cwiny Moses odoko kec,
omiyo oloko lok ma onoŋo myero pe en oloki,
34-Pe guneko jo me rok mukene,
kit macalo onoŋo Rwot ocikogi kwede,
35ento gurubbe woko ki lurok,
gubedo ka lubo yo me woro cal jogi macalo lurok giworo.
36Lwak pa Lubaŋa gubedo ka woro cal jogi,
ma olokke odoko owic botgi.
37-Gubedo ka tyero litino awobegi ki anyiragi
macalo gitum bot jogi.
38-Guneko jo mapol ma gipe ki bal,
ma gin aye litino awobegi ki anyiragi,
ma yam gutyero bot cal jogi me Kanaan macalo gitum;
ci pi remo pa dano ma guoyo omiyo lobo odoko gin me kwer.
39Gudoko jo ma keni pi gin: ma gutiyo;
i gin ma gutiyo gubedo ka timo tim me kwele kwele.
40-Mumiyo kiniga omako Rwot i kom jone,
omiyo okwero jone woko, ma gin aye gipinnye-ni.
41Pi meno oweko omiyogi i ciŋ lurok,
oweko lukworgi ma yam gidaggi aye gubedo ka loyogi.
42Lukworgi ounogi mada,
gudiyogi piny i te locgi.
43Rwot olaro jone tyen mapol,
ento gin gubedo ka jemo woko kome i gin ducu ma gutimo;
gupoto piny twatwal pi balgi.
44Ento Rwot pud owinyo kokogi aye i kare ma gukok,
oniaŋ ada ni gitye ki can.
45Omiyo opo pi gicikkene pigi;
pi mar mere ma pe lokke omiyo Rwot oŋut oloko tamme.
46Omiyo jo ducu ma giloyogi macalo opii
me bedo ki kica i komgi.
47-Larwa, ai Rwot Lubaŋawa,
cokwa woko ki i kin lurok,
wek wapwo nyiŋi maleŋ, waum ka wapaki.
48Gipwo Rwot, Lubaŋa pa Icrael, gipake nakanaka!
lo ducu myero guwac ni, “Amen!” Wupak Rwot!